《仲秋较试净惠精舍会者六人约重九事毕置醴谢》
宋代·苏籀

稷下铢铢鉴择分，品评一目百知闻。
初矜月殿挥毫赋，直到龙山吹帽文。
邀勒公劳狎嵇阮，薰涂嫱媛侍渊云。
尘惊珠贯纤罗袜，酹酒银篦不怕醺。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。